## La xarxa de Centres Dona de la Comunitat Valenciana assistix 8.634 dones i fa 41.050 atencions durant 2023

*** Els centres presten servici d'atenció integral i especialitzada a les dones víctimes de maltractaments físics i psíquics, agressions sexuals, abusos, assetjament sexual i altres violències sobre la dona
* La Xarxa disposa de punts d'atenció a València, Alacant, Castelló de la Plana, Dénia i Torrevieja, i servicis itinerants a Elda, Yátova, Segorbe, Sant Mateu i Xàtiva i està prevista l'obertura d'un nou centre a Elx**

La xarxa de Centres Dona de la Comunitat Valenciana, gestionada per la Vicepresidència Segona i Conselleria de Servicis Socials, Igualtat i Habitatge, ha assistit 8.634 dones i ha fet 41.050 atencions, durant el 2023, segons les dades reflectides en l'informe d'activitat de la xarxa.

La secretària autonòmica d'Igualtat i Diversitat, Asunción Quinzá, dirigix la coordinació de les polítiques del Consell orientades a eliminar la violència contra les dones i desenvolupa les accions i les polítiques públiques per a lluitar contra la violència de gènere.

Segons ha explicat Quinzá, la xarxa de Centres Dona “és un recurs prioritari i especialitzat per a l'atenció a les víctimes i la lluita contra la violència de sobre la dona i els seus fills i filles”.

En este sentit, ha avançat que des del departament d'Igualtat es reforçaran i impulsaran els Centres Dona, “per a crear espais més humans on les víctimes es troben ateses en un lloc acollidor i humanitzat on es puguen desenvolupar activitats de prevenció, formació i educació.”

**Balanç de l'any 2023**

La secretària autonòmica ha destacat la labor d'“atenció, protecció i suport” que oferix la xarxa de Centres Dona “des del moment que una víctima de violència arriba” i ha posat en relleu la labor i implicació de tots els professionals que exercixen el seu treball en esta xarxa, que compta amb un total de 196 professionals amb formació especialitzada en els camps de l'advocacia, treball social, psicologia, educació social, integració social i àrea administrativa.

Tots ells han atés durant 2023 un total de 8.634 dones que han acudit a esta xarxa a causa de problemàtiques de maltractaments físics i/o psíquics, agressió sexual, assetjament sexual, tràfic de dones i matrimoni forçat. D'elles, 3.901 van ser ateses per primera vegada, 3.697 eren casos anteriors i 1.036 van ser casos represos. De totes elles, el 69,8 % van interposar denúncia.

Així mateix, de les 41.050 atencions realitzades, 21.589 han sigut presencials, 5.634 van ser a través del servici itinerant dels Centres Dona Rural, 13.666 telefòniques i 161 per videoconferència

La problemàtica més freqüent ha sigut el maltractament físic i psíquic, amb un total de 2.799 casos i 42 d'estos en dones menors d'edat. Les denúncies interposades, sobre el total dels casos atesos per esta forma de violència, han sigut 2.164, la qual cosa suposa un 77,31 %.

La segona problemàtica més atesa ha sigut els maltractaments psíquics, amb un total de 828 dones i 17 d'elles són menors d'edat. En relació amb les denúncies sobre esta problemàtica, s'han formalitzat un total de 484 (58,5 %).

Respecte a les situacions relacionades amb la violència sexual, s'han atés 253 dones per agressió sexual, de les quals 36 d'elles són menors d'edat. Les dones víctimes d'esta violència han denunciat en 161 ocasions, un 63,6 % del total.

Per assetjament sexual van ser ateses 28 dones, 8 per explotació sexual, 3 dones per ser víctimes de tràfic i 3 més per matrimoni forçat.

Així mateix, l'informe anual del 2023 recorda que el servici d'atenció telefònica, des del número gratuït 900 580 888, va atendre 68.148 telefonades.

**La xarxa de Centres Dona de la Comunitat Valenciana**

La xarxa de Centres Dona i els Centres Dona Rural i d'Interior presten servici d'atenció integral i especialitzada a les dones víctimes de maltractaments físics i psíquics, agressions sexuals, assetjament sexual i altres violències sobre la dona.

L'atenció a estes dones la desenvolupa un equip multidisciplinari format per treballadores socials, psicòlogues i advocades i es realitza a través del servici d'atenció directa o del servici d'atenció telefònica 900 580 888. A més, els Centres Dona d'Alacant, Castelló i València funcionen ininterrompudament les 24 hores del dia tots els dies de l'any.

En la xarxa de Centres Dona les víctimes reben atenció social, psicològica i jurídica, davant d'una situació de crisi o pel que fa a assessorament o teràpia de seguiment, tant en l'àmbit individual com grupal. A més, els Centres Dona Rural i d'Interior són de caràcter itinerant i oferixen atenció integral i especialitzada a dones víctimes de maltractaments físics o psíquics, agressions i assetjaments sexuals en l'àmbit laboral o educatiu, així com als seus fills i filles.

En tots els punts de la xarxa s'oferix acollida i escolta, puntual i permanent; informació sobre els drets que assistixen les víctimes i sobre els recursos existents per a afrontar la situació i ajuda professional per a pal·liar o superar les conseqüències del maltractament a través d'una intervenció psicosocial individual i grupal.

Un equip de professionals atén les demandes de la víctima, valoren la situació de violència, el seu risc físic i psicològic, i establixen la intervenció psicosocial i la informació i l'assessorament jurídic adequat a les necessitats que cada dona planteja.

La xarxa disposa de centres a València, Alacant, Castelló de la Plana, Dénia i Torrevieja, i servicis itinerants a Elda, Yátova, Segorbe, Sant Mateu i Xàtiva, que oferixen informació, prevenció i atenció psicosocial de la violència de gènere i per a la promoció de la igualtat de les dones en estes zones.

A més, està previst que en breu entre en funcionament un nou Centre Dona 14 hores a Elx d'atenció integral a les dones que patixen violència de gènere i masclista.

Fecha: 20/01/2024